钦定古今图书集成/方舆汇编/职方典/第1526卷 > 《贵阳府学碑记》前人
## 钦定古今图书集成/方舆汇编/职方典/第1526卷 > 《贵阳府学碑记》前人

黔中，古西南彝地，自高皇帝辟干肇造后，遂得列为
藩服。而贵阳尤黔省首郡，故牂柯、程、番地，更始于穆
考御极之三年。明年秋，始设学如令甲。一时规恢未
备，始就阳明书院改署“明伦堂”，群博士弟子员讲业
其中。若圣庙圣庑所为瞻礼陈乐也者，则苐因宣慰，
而贵阳附焉。万历甲午春，当事者始兴刱建议，遂于
会城门北得吉壤，昔为蜀行都司，今割入黔。偃武修
文，实相迭运，固山川灵秀所钟最胜之遗，而都人士
所注念已久。于是鸠工御石，今始告成，亦阅三年于
兹。余被命抚黔时，用师高砦，监司詹君梁君以捷奏，
于是督学沈君入而申之曰：“《诗》言既作，頖宫淮彝攸
服。先生什倍僖才，蠢兹苗丑，不二于淮。”献之讯之行
且怀好音也，先生终无意乎？余谓黔即古罗甸国，锋悍时起，七萃联镳，士之览穰苴入彀者，与燕赵争奇
亡论已。方今圣天子右文教，诸藩皆以制科加额，请
特于黔，诏可。岂以诸士异采娴辞、缘饰儒术为足多？
亦以彝方秀出于民，镜检所归，从今月会旬修，蜚腾
茂实，中原文献未之“或先”，斯圣谟之订也。士生斯际，
千载一时。兹庙貌已新，适逢其会，诸士仰而思之，将
何以摅所学而不负我君也？矧诸士之先，皆来自旧
都，所称故家遗俗，藉以远实徼外，原操用夏之权，向
之抵掌而谭据梧而吟者。又东越讲《良知》故馆，诸士
服习已深，即令学舍移而中有不移者，使处为孝弟，
出为忠良，胥自翱翔书囿闲养之语云：“坚树在始，今
之时也。”是谓卑之，无甚高论。若猥窃而附于《鲁颂》之
末，则余岂敢？